“วินท์คอมฯ” เตรียมแต่งตัวเข้า mai ตั้งบริษัทร่วมทุน “วีเซิร์ฟพลัส”
"วินท์คอมฯ"เตรียมแต่งตัวเข้าตลาด mai ตั้งบริษัทร่วมทุน“วีเซิร์ฟพลัส"บุกบริการ ICT
5 ก.ย. 2559

นายณรงค์ อิงค์ธเนศ ประธาน บริษัท วินท์คอม เทคโนโลยี จำกัด ผู้จัดจำหน่ายผลิตภัณฑ์ฮาร์ดแวร์และซอฟท์แวร์ออราเคิล ผู้นำการให้บริการและให้คำปรึกษาด้านเทคโนโลยีสารสนเทศครบวงจร เปิดเผยว่า ขณะนี้บริษัทฯอยู่ระหว่างการเตรียมความพร้อมในการเข้าจดทะเบียนในตลาดหลักทรัพย์ เอ็ม เอ ไอ (mai) โดยแต่ตั้งให้ บริษัท แอ็ดไวเซอรี่ พลัส จำกัด เป็นที่ปรึกษาทางการเงิน
ขณะเดียวกัน เพื่อเป็นการเสริมศักยภาพความแข็งแกร่งของธุรกิจ ล่าสุด บริษัทฯ ได้ร่วมทุนกับบริษัทเดอะแวลลูซิสเตมส์ จำกัด (แวลลูฯ) จัดตั้งบริษัทวีเซิร์ฟพลัส จำกัด ทุนจดทะเบียน 40 ล้านบาท โดยวินท์คอมฯถือหุ้น 51% และแวลลูฯ ถือหุ้น 49% เพื่อดำเนินธุรกิจเป็นผู้ให้บริการด้านไอซีที (ICT Services) แบบครบวงจรทั้งในและต่างประเทศ ตั้งแต่วันที่ 1 กันยายน 2559 เป็นต้นไป
 “ วีเซิร์ฟพลัสจะเข้ามาเสริมความแข็งแกร่งให้กับวินท์คอมฯ ทำให้มีพอร์ตรายได้ที่หลากหลายมากขึ้น จากเดิมที่มีรายได้มาจากการขายสินค้าเพียงอย่างเดียว ต่อไปก็จะได้จากธุรกิจบริการเพิ่มเข้ามา แม้จะเพิ่งจัดตั้งบริษัทแต่จะมีรายได้และทำกำไรทันที เนื่องจากธุรกิจการให้บริการมีอัตราการเติบโตอย่างต่อเนื่อง โดยในช่วง 3 ปีที่ผ่านมา ธุรกิจบริการด้านไอซีทีมีอัตราการเติบโตเฉลี่ย 16-18% ซึ่งสูงกว่าธุรกิจไอทีที่มีอัตราการเติบโตไม่ถึง 10% ที่ผ่านมารายได้จากธุรกิจบริการของแวลลูฯอยู่ที่ประมาณ 500 ล้านบาท จึงเชื่อมั่นว่าตัวเลขรายได้ของวีเซิร์ฟพลัสภายใน 3 ปีจะแตะที่ระดับ 700 ล้านบาทได้อย่างแน่นอน” นายณรงค์ กล่าว
ทั้งนี้ บริษัท วีเซิร์ฟพลัส จำกัด เป็นผู้ให้บริการหลังการขายด้านไอซีทีแบบครบวงจร อาทิ บริการซ่อมบำรุงผลิตภัณฑ์ด้านไอทีจากผู้ผลิต Asus, Lenovo, HP, Acer, Brother, Lexmark, Intermec, D-Link, และ Buffalo ให้บริการดูแลรักษาและซ่อมบำรุงผลิตภัณฑ์ด้านไอทีทั้งในและนอกระยะประกันแก่ลูกค้าทั่วประเทศ ผ่านศูนย์บริการ 2 แห่งในกรุงเทพฯ ได้แก่ สำนักงานใหญ่ร่มเกล้า กับอาคารพันธุ์ทิพย์พลาซ่า ชั้น 5 และอีก 9 แห่งในต่างจังหวัด ได้แก่ เชียงใหม่ พิษณุโลก ขอนแก่น นครราชสีมา สุราษฎร์ธานี ภูเก็ต หาดใหญ่ ระยอง และหนองคาย รวมถึงศูนย์บริการของ Asus และ Lenovo ณ ศูนย์การค้าฟอร์จูนทาวน์ ชั้น 2, 3 และ 4 ที่ได้รับการแต่งตั้งให้เป็นผู้บริหารจัดการอย่างเป็นทางการจากเจ้าของผลิตภัณฑ์โดยตรง
นอกจากนี้ วีเซิร์ฟพลัสยังให้บริการด้านไอซีทีกับองค์กรขนาดกลางถึงขนาดใหญ่ อาทิ การออกแบบโครงสร้างระบบการเชื่อมต่อคลาวด์  การอิมพลิเมนท์ระบบรักษาความปลอดภัย การอินทริเกรทระบบการให้บริการเว็บไซต์ การให้บริการด้านเทคนิค ไปจนถึงบริการ Call Center เพื่อเพิ่มความสะดวกแก่ลูกค้าทุกกลุ่ม
ด้าน นางทรงศรี ศรีรุ่งเรืองจิต กรรมการผู้จัดการ บมจ.วินท์คอม เทคโนโลยี เปิดเผยว่า บริษัทอยู่ระหว่างการเตรียมความพร้อมในการยื่นแบบแสดงรายการข้อมูลการเสนอขายหลักทรัพย์ (Filing) เพื่อขออนุญาตต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในการเข้าจดทะเบียนในตลาด mai ส่วนการร่วมทุนกับแวลลูฯในครั้งนี้ช่วยเพิ่มความแข็งแกร่งให้กับบริษัท และเชื่อว่าผลการดำเนินงานภายใน 3 ปีนับจากนี้บริษัทจะมีรายได้รวมแตะ 2,000 ล้านบาท จากปีนี้ที่คาดว่าจะมีรายได้ 1,200 ล้านบาท